Diari Oficial de la Generalitat Valenciana


Sumari del DOGV 2614, del 27-10-1995 (1995/836553)

ORDRE de 20 d'octubre de 1995, de la Conselleria d'Agricultura i Medi Ambient, per la qual es regula la venda en els vivers forestals de la Generalitat Valenciana i el lliurament de plantes amb motiu del Dia de l'Arbre.
---------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/10/20/(2)/dof/vci/html**

### Dades del document

Número de DOGV
:   2614

Data del DOGV
:   27-10-1995

Secció del DOGV
:   DISPOSICIONS GENERALS

Número del document
:   1995/836553


Data del document
:   20-10-1995

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 20 d'octubre de 1995, de la Conselleria d'Agricultura i Medi Ambient, per la qual es regula la venda en els vivers forestals de la Generalitat Valenciana i el lliurament de plantes amb motiu del Dia de l'Arbre.   
La Llei 3/1993, de 9 de desembre, Forestal de la Comunitat Valenciana, disposa expressament l'obligatorietat de l'administració forestal de potenciar la producció d'espècies autòctones mitjançant els vivers forestals, i també la creació de bancs de llavors d'espècies vegetals pròpies de la Comunitat Valenciana, a fi d'assegurar el manteniment i la recuperació d'espècies singulars i de formacions o ecosistemes específics d'aquesta.  
En aquest sentit, i com a conseqüència de la materialització i l'execució de la política forestal anteriorment esmentada, la Generalitat Valenciana disposa actualment de nou vivers, tots destinats a la producció de planta per a repoblacions forestals, construcció de zones verdes i àrees recreatives, i per al manteniment d'aquestes. Amb aquest fi, el 7 d'abril de 1995, la Conselleria de Medi Ambient va aprovar una ordre que establia els preus públics de venda de les plantes produïdes en aquests.  
En aquesta línia, i a fi de conscienciar la societat valenciana i integrar-la en aquesta política forestal, el Consell de la Generalitat Valenciana va declarar oficialment el dia 31 de gener com a Dia de l'Arbre de la Comunitat Valenciana, dia en què es facilita el lliurament gratuït de plantes als particulars, als col·lectius i a les institucions que ho sol·liciten.  
Per tot això, és objecte d'aquesta ordre regular, una vegada establides les directrius bàsiques, la forma i les condicions tant de la venda de plantes dels vivers de la Generalitat Valenciana, com els requisits necessaris per al lliurament gratuït de plantes amb motiu del Dia de l'Arbre.  
Per aquesta raó, d'acord amb les facultats conferides per l'article 35.e) de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Article primer  
1. La venda de plantes dels vivers forestals de la Generalitat Valenciana tant a persones físiques o jurídiques com a les públiques o privades, s'efectuarà en els supòsits següents:  
a) Repoblacions forestals, aprovades tècnicament per la Conselleria d'Agricultura i Medi Ambient, a terrenys no gestionats per aquesta.  
b) Projectes de repoblacions forestals en altres comunitats autònomes a iniciativa de les administracions competents.  
c) Plantacions, per a altres tipus d'actuacions, de plantes especials i aromàtiques.  
d) Projectes de restauracions paisatgístiques i mesures correctores d'impacte, aprovats per entitats públiques.  
2. Queda prohibida la venda de plantes dels vivers forestals de la Generalitat Valenciana a viveristes.  
Article segon  
Caldrà una autorització del director territorial de Medi Ambient de la Conselleria d'Agricultura i Medi Ambient per vendre plantes en els casos previstos en l'article anterior. Les sol·licituds de compra s'hauran de tramitar mitjançant els serveis territorials de Medi Ambient. Una vegada autoritzada la venda, es pagarà en l'entitat bancària col·laboradora mitjançant l'imprés corresponent diligenciat per la Conselleria d'Agricultura i Medi Ambient. Per a la retirada de les plantes serà imprescindible el resguard del pagament.  
Article tercer  
Amb motiu del Dia de l'Arbre de la Comunitat Valenciana (31 de gener), es podran repartir plantes gratuïtament, fins a 5 sabes, entre el 22 de gener i el 9 de febrer, en les quantitats següents:  
- particulars: 5 plantes  
- col·legis, instituts i entitats sense ànim de lucre: 200 plantes  
- ajuntaments: 800 plantes.  
Article quart  
1. Les sol·licituds de plantes amb motiu del Dia de l'Arbre de col·legis, instituts, ajuntaments i entitats sense ànim de lucre, s'hauran de dirigir al director territorial de Medi Ambient de la Conselleria d'Agricultura i Medi Ambient de la província on tinga el domicili l'entitat sol·licitant. Aquestes sol·licituds es podran remetre mitjançant els ajuntaments respectius, mancomunitats o agrupacions d'aquests legalment constituïdes, o directament a les adreces següents:  
Alacant: c/ Churruca, 29, CP 03506  
Castelló de la Plana: c/ Herrero, 23, CP 12710  
València: c/ Francisco Cubells, 5, CP 46557  
El termini de presentació de les sol·licituds previstes en el paràgraf anterior serà del dia 1 al 30 de novembre. Caldrà utilitzar un model normalitzat d'acord amb l'annex d'aquesta ordre, en el qual figure el nombre de plantes sol·licitades i la destinació d'aquestes, que haurà de signar el representant de l'entitat i caldrà adjuntar-hi el permís previ dels propietaris dels llocs on es facen les plantacions.  
2. Per als particulars, sols caldrà que acrediten la seua identitat als vivers de la Generalitat Valenciana durant el període comprés entre el 22 de gener i el 9 de febrer.  
3. Els agents forestals de la zona i els tècnics forestals de la Conselleria d'Agricultura i Medi Ambient assessoraran les persones peticionàries sobre la forma d'executar les plantacions.  
Article cinqué  
Els directors territorials resoldran abans del 15 de gener de cada any les sol·licituds previstes en el punt 1 de l'article anterior d'acord amb les existències i les necessitats pròpies de la Conselleria d'Agricultura i Medi Ambient. La càrrega i el transport de les plantes, com també les ferramentes i altres materials necessaris, seran a càrrec dels beneficiaris.  
DISPOSICIó TRANSITòRIA  
única  
El termini de presentació de sol·licituds per a l'any 1995 serà d'un mes comptador des del dia d'entrada en vigor d'aquesta ordre.  
DISPOSICIONS FINALS   
Primera  
Es faculta el director general de Recursos Forestals perquè dicte les disposicions que calguen per al desenvolupament, l'eficàcia i l'execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 20 d'octubre de 1995  
La consellera d'Agricultura i Medi Ambient,  
M. àngels Ramón-Llin i Martínez  
ANNEX  
Sol·licitud de plantes  
Dia de l'Arbre de la Comunitat Valenciana  
Representant (per a col·legis, instituts, ajuntaments i entitats sense ànim de lucre)  
Primer cognom: ...  
Segon cognom: ...  
Nom: ...  
DNI: ...  
En representació de: ...  
Càrrec: ...  
Adreça: ... Núm.: ...  
Telèfon: ...  
Codi postal: ...  
Població: ...  
Província: ...  
Nombre de plantes que sol·licita: ...  
Data de plantació: ...  
Lloc de plantació: ...  
Partida: ...  
Terme municipal: ...  
Propietari del terreny: ...  
La persona sol·licitant o representant:  
(nom i firma)  
Direcció Territorial de Medi Ambient de la Conselleria d'Agricultura i Medi Ambient


Còpia Permalink ELI